สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 26 พ.ค.58
26 พ.ค. 2558

– เงินเยนอยู่ที่ระดับ 122.70 เยน/ดอลลาร์ จากช่วงเช้าที่ระดับ 121.73 เยน/ดอลลาร์
– เงินยูโรอยู่ที่ระดับ 1.0943 ดอลลาร์/ยูโร จากช่วงเช้าที่ระดับ 1.0943 ดอลลาร์/ยูโร
– ดัชนี SET ปิดวันนี้ที่ระดับ 1,497.98 จุด ลดลง 10.18 จุด หรือ 0.67% มูลค่าการซื้อขาย 30,006.69 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 1,122.13 ล้านบาท (SET+MAI)
 
– กระทรวงพาณิชย์รายงานมูลค่าการส่งออกไทยเดือนเมษายนอยู่ที่ 16,900.4 ล้านดอลลาร์สหรัฐฯ หดตัวลง 1.7% จากปีก่อน (เทียบกับช่วงเดียวกันของปีก่อนหน้า) โดยชะลอลงจากไตรมาส 1 ที่หดตัว 4.7% จากปีก่อน ส่งผลให้ใน 4 เดือนแรกของปีหดตัวแล้วกว่า 4.0% จากปีก่อน ด้านมูลค่าการนำเข้าเดือนเมษายนนั้นอยู่ที่ 17,423.3 ล้านดอลลาร์สหรัฐฯ หดตัวต่อเนื่องที่ 6.8% จากปีก่อน  ทั้งนี้ มูลค่าการส่งออกไทยในเดือนเมษายนลดลงมาอยู่ในระดับต่ำกว่ามูลค่าการนำเข้า จึงส่งผลให้ไทยกลับมาขาดดุลการค้าที่ราว 523 ล้านดอลลาร์สหรัฐฯ
– ศูนย์วิจัยเศรษฐกิจและธุรกิจ ธนาคารไทยพาณิชย์ (SCB EIC) ประเมินว่า มูลค่าการส่งออกของไทยในช่วงไตรมาส 2 มีสัญญาณที่ดีขึ้น แต่อาจไม่เพียงพอที่จะช่วยผลักดันให้การส่งออกไทยทั้งปีกลับมาขยายตัว เนื่องจากยังมีอีกหลายปัจจัยที่กดดันการส่งออกไทย โดยมองว่าส่งออกปีนี้มีโอกาสหดตัวติดต่อกันเป็นปีที่ 3 ราว 1.3% จากปีก่อน
–  ที่ประชุมคณะรัฐมนตรี(ครม.) มีมติเห็นชอบร่างยุทธศาสตร์การให้เอกชนร่วมลงทุนในกิจการของรัฐ พ.ศ. 2558-2562 เพื่อสนับสนุนให้เอกชนลงทุนในโครงสร้างพื้นฐานและขนส่งสาธารณะ  โดยแบ่งโครงการเป็น 2 กลุ่ม ใน 20 กิจการ จำนวน 65 โครงการ คาดว่าจะสามารถระดมทุนได้ราว 1.41 ล้านล้านบาท
– ธนาคารกลางเกาหลีใต้กำลังเผชิญกับแรงกดดันหลังจากที่นางเจเน็ต เยลเลน ประธานธนาคารกลางสหรัฐ (เฟด) ส่งสัญญาณว่า เฟดอาจจะปรับขึ้นอัตราดอกเบี้ยในปีนี้  อย่างไรก็ตาม ธนาคารกลางเกาหลีใต้ไม่มีความจำเป็นต้องปรับขึ้นอัตราดอกเบี้ยตามเฟด หรือปรับขึ้นอัตราดอกเบี้ยภายในประเทศจากปัจจุบันซึ่งเคลื่อนไหวที่ระดับต่ำสุดเป็นประวัติการณ์ที่ 1.75%
– นายสแตนลีย์ ฟิสเชอร์ รองประธานธนาคารกลางสหรัฐ (FED) คาดว่าเฟดมีแนวโน้มที่จะปรับขึ้นดอกเบี้ยระยะสั้นอย่างค่อยเป็นค่อยไปในช่วง 3-4 ปีข้างหน้า เพื่อทำให้ต้นทุนการกู้ยืมกลับมาอยู่ที่ระดับปกติ
– นักวิเคราะห์หลายรายคาดจีนมีแนวโน้มจะประกาศปรับลดสัดส่วนการกันสำรองของธนาคารพาณิชย์(RRR) หรือปรับลดอัตราดอกเบี้ยลงอีกในเดือน มิ.ย.นี้
– กระทรวงการค้าและอุตสาหกรรมของสิงคโปร์ เผยผลิตภัณฑ์มวลรวมภายในประเทศ (GDP) ไตรมาสแรกปีนี้ขยายตัว 3.2% สูงกว่าการประเมินเบื้องต้นที่ 1.1% เพราะได้แรงหนุนจากการขยายตัวที่แข็งแกร่งในอุตสาหกรรมก่อสร้างและยอดค้าปลีก ซึ่งสามารถชดเชยการหดตัวลงของภาคการผลิต โดยยังคงระดับคาดการณ์การขยายตัวทางเศรษฐกิจในปี 2558 เอาไว้ในช่วง 2-4%
– มูดีส์ อินเวสเตอร์ส เซอร์วิส เปิดเผยว่าการขยายตัวที่แข็งแกร่งขึ้นของเศรษฐกิจสเปนช่วยลดยอดขาดดุลการคลังของประเทศลง แต่หนี้สาธารณะของสเปนยังไม่มีแนวโน้มว่าจะมีเสถียรภาพได้ก่อนปี 2559
– ผลตอบแทนพันธบัตรรัฐบาลญี่ปุ่นอายุ 10 ปีปรับตัวลงวันนี้ หลังการประมูลพันธบัตรอายุ 20 ปี ของกระทรวงการคลังเสร็จสิ้นลงอย่างราบรื่น โดยอัตราผลตอบแทนพันธบัตรหมายเลข 338 ซึ่งเป็นมาตรวัดอัตราดอกเบี้ยระยะยาวปิดที่ 0.415% ลดลง 0.005% จากระดับปิดเมื่อวานนี้ ขณะที่ราคาสัญญาพันธบัตรอายุ 10 ปี ส่งมอบเดือน มิ.ย.เพิ่มขึ้น 0.08 จุด แตะระดับ 147.23 ที่ตลาดหุ้นโอซาก้า
– สมาคมแลกเปลี่ยนทองคำและเงินของจีน เผยราคาทองคำที่ตลาดฮ่องกงร่วงลง 140 ดอลลาร์ฮ่องกง ปิดที่ระดับ 11,070 ดอลลาร์ฮ่องกง/ตำลึงในวันนี้ หรือราคาเทียบเท่ากับ 1,199.01 ดอลลาร์สหรัฐ/ทรอยออนซ์ ลดลง 15.16 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/7.75 ดอลลาร์ฮ่องกง
 
ที่มา: สำนักข่าวอินโฟเควสท์